Suomalainen metallisuuruus Mokoma tuo yhdessä Saimaa Brewing Companyn kanssa markkinoille Suomen ensimmäisen alkoholittoman bändioluen. Mokoman Alcohol free beer 0,3% on kuparinsävyinen ja runsaasti humaloitu ruis IPA.

”Jossain vaiheessa huomasin, että useimmiten ostoskoriin osuu Saimaa Brewing Companyn tölkki. Ajatus Mokoman alkoholittomasta oluesta oli elänyt keikkabussissa pitkään, joten yhteistyöhön ryhtyminen oli selviö! Laadukasta tekemistä Saimaan rannalta, yhdistää meitä hienosti”, iloitsee Mokoman rumpali Janne Hyrkäs. ”Yhtyeemme on ollut monessa edelläkävijä, ja oli luontevaa että tuomme bändikaljojen valikoimaan kenties ensimmäisenä maailmassa myös alkoholittoman vaihtoehdon.”

”Iloitsemme yhteistyömahdollisuudesta näin legendaarisen kovan metallibändin kanssa. Erityisen merkittävän projektista tekee se, että julkaisemme rockkulttuurin stereotypioita rikkoen alkoholittoman oluen. Olemme panostaneet alkoholittomien oluiden tuotekehitykseen ja on hienoa, että Mokoma on uskonut meille tehtäväksi bändiä edustavan oluen.” kertoo Saimaa Brewing Companyn tuotantopäällikkö Jenni Kehusmaa.

Mokoman Alcohol free beer 0,3% on kuparinsävyinen ja runsaasti humaloitu ruis IPA. Syntisen hedelmäinen makunautinto on täynnä maltaisuutta sekä rukiin mausteisuutta. Uutuusolut lanseerataan virallisesti helmikuun lopulla, kun Mokoma starttaa uuden Ihmissokkelo-albuminsa tiimoilta koko Suomen kattavan klubikiertueen.